
                    OPĆINSKO VIJEĆE
KLASA: 024-01/26-01/06
UBROJ: 2109-22-02-26-
Orehovica, 
  PRIJEDLOG

Na temelju članka 4. Zakona o zaštiti od požara (»Narodne novine« broj 92/10 i 114/22), članka 25. stavka 5., članka 26. stavka 2., članka 44. stavka 1. točke 4. i stavka 2., članka 45. i članka 46. Zakona o komunalnom gospodarstvu (»Narodne novine« broj 68/18, 110/18 – Odluka Ustavnog suda Republike Hrvatske, 32/20 i 145/24), članka 31. stavka 2. i članka 33. stavaka 4., 5. i 6. Prekršajnog zakona (»Narodne novine« broj 107/07, 39/13, 157/13, 110/15, 70/17, 118/18, 114/22 i 86/26), članka 9. Zakona o zapaljivim tekućinama i plinovima (»Narodne novine« broj 108/95, 56/10 i 114/22) i članka 16. Statuta Općine Orehovica (»Službeni glasnik Međimurske županije« broj 7/21 i 4/22), Općinsko vijeće Općine Orehovica na __. sjednici održanoj __. ______ 2026. godine, donijelo je

O D L U K U  
O OBAVLJANJU DIMNJAČARSKIH POSLOVA NA PODRUČJU OPĆINE OREHOVICA


I. TEMELJNE ODREDBE
Članak 1.
(1) Ovom Odlukom određuje se da će se obavljanje dimnjačarskih poslova kao uslužna komunalna djelatnost obavljati putem koncesije te se propisuje dodjela koncesije za dimnjačarsko područje, organizacija obavljanja dimnjačarskih poslova, nadzor nad radom dimnjačarske službe i drugi odnosi s tim u vezi na području Općine Orehovica. 

Članak 2.
(1) Pod obavljanjem dimnjačarskih poslova smatra se:
1. čišćenje i kontrola dimnjaka, dimovoda i uređaja za loženje u građevinama.
1. poduzimanje mjera za sprečavanje opasnosti od požara, eksplozija, trovanja te zagađivanja zraka,
1. kontrola rada ložišta u cilju uštede energenata i potpunog sagorijevanja,
1. sprečavanje štetnih posljedica koje bi nastupile zbog neispravnosti dimovodnih objekata,
1. kontrola otvora za dovod zraka za izgaranje i ventilacijskih otvora u prostorijama gdje su postavljena trošila.
(2) Pod dimovodnim i ventilacijskim objektima u smislu ove Odluke za koje je predviđena obavezna kontrola, čišćenje te pregledavanje i mjerenje u određenim rokovima podrazumijevaju se:
· dimnjaci u svim vrstama građevinskih objekata bez obzira na namjenu istih, bez obzira na vrstu ili sustav dimnjaka kao i na vrstu građevinskog materijala,
· dimovodne cijevi svih sustava i materijala izvedbe,
· dimovodni kanali svih sustava i materijala izvedbe,
· ložišta svih vrsta i namjena, na kruta, tekuća plinovita i alternativna goriva,
· trošila vrste C,
· otvori ili uređaji za dovod zraka bez obzira na vrstu građevnog materijala.
(3) Otvori ili uređaji za dovod zraka za izgaranje moraju zadovoljavati potrebe za zrakom za trošila koja su ugrađena u stambenom ili poslovnom prostoru (plinska trošila, štednjaci na drva, kamini i sl.).
(4) Pod pojmom plinska instalacija u smislu ove Odluke smatra se instalacija od glavnog zapora za zatvaranje na kraju priključka koji služi za prekid opskrbe plinom odnosno od spremnika plina do ispusta dimnih plinova, a sastoji se od plinskog cjevovoda s opremom, plinskih uređaja i trošila, uređaja ili otvora za opskrbu zrakom za izgaranje i odvod dimnih plinova.    

II. ORGANIZACIJA OBAVLJANJA DIMNJAČARSKE SLUŽBE

Članak 3.
(1) Dimnjačarske poslove na području Općine Orehovica mogu obavljati trgovačka društva i obrtnici registrirani za obavljanje dimnjačarskih poslova (dimnjačarskih usluga) koji su sa Općinom Orehovica sklopili ugovor o koncesiji.
(2) Dimnjačarsku službu može obavljati ovlašteni dimnjačar na području koje mu je dodijeljeno koncesijom.

Članak 4.
(1) Postupak davanja koncesije provodi se sukladno zakonu i drugim podzakonskim propisima kojima se uređuju koncesije.
(2) Postupak davanja koncesije kao i ostale tehničke i stručne poslove davatelja koncesije, osim donošenja odluke o davanju koncesije, odluke o izmjeni odluke o davanju koncesije, odluke o poništenju postupka davanja koncesije, odnosno odluke o raskidu ugovora o koncesiji, provodi Jedinstveni upravni odjel Općine Orehovica.

Članak 5.
[bookmark: _Hlk526163937](1) Na sva pitanja u vezi sa koncesijom za obavljanje dimnjačarskih poslova, uključujući i pitanja načina obračuna naknade za koncesiju, koja nisu uređena zakonom kojim se uređuje komunalno gospodarstvo, na odgovarajući se način primjenjuje zakon kojim su uređene koncesije.         
   
Članak 6.
(1) Postojeći ugovor o koncesiji može se produljiti isključivo pod uvjetima i u postupku propisanima zakonom kojim se uređuju koncesije.
(2) Ovlašteni dimnjačar dužan je obavljati dimnjačarsku službu trajno, prema propisima i pravilima struke.
(3) Ugovor o koncesiji može se prenijeti na treću osobu samo u slučajevima i pod uvjetima propisanima zakonom kojim se uređuju koncesije te uz prethodnu pisanu suglasnost Općinskog vijeća Općine Orehovica kao davatelja koncesije.

Članak 7.
(1) Ovlašteni dimnjačar je dužan izraditi godišnji plan čišćenja i kontrole dimovodnih objekata te ga dostaviti Jedinstvenom upravnom odjelu Općine Orehovica.
(2) Godišnji plan čišćenja i kontrole dimovodnih objekata objavljuje se na web stranici Općine Orehovica.
(3) O planu čišćenja dimovodnih sustava Jedinstveni upravni odjel Općine Orehovica dužan je izvijestiti korisnike usluga putem letka sa osnovnim informacijama koje obvezuju sve korisnike (tko je njihov dimnjačar, koliko puta godišnje mora čistiti dimnjak, kolika je cijena čišćenja i što će biti ako ne dozvole čišćenje).

Članak 8.
(1) Korisnici usluga ne smiju ovlaštenom dimnjačaru sprječavati pristup do mjesta za čišćenje dimovodnih objekata niti ga ometati u obavljanju dimnjačarskih poslova.
(2) Radi ispravnog i redovitog čišćenja i kontrole dimovodnih objekata pristup do vratašca dimovodnih objekata mora biti uvijek slobodan.
(3) Pri obavljanju dimnjačarskih poslova ovlašteni je dimnjačar dužan voditi brigu o čistoći prostorije korisnika usluge te prostoriju iza svakog čišćenja ostaviti u zatečenom stanju.

Članak 9.
(1) Vlasnici odnosno korisnici dimovodnih objekata dužni su omogućiti redovito čišćenje i kontrolu dimovodnih objekata radnim danom od 07.00 do 17.00. 
(2) Vrijeme rada dimnjačara na zahtjev stranke može biti i drugačije o čemu se stranke trebaju dogovoriti.
(3) Vrijeme čišćenja dimovodnih objekata ne odnosi se na čišćenje dimovodnih sustava u tvornicama, školama, bolnicama, dvoranama, ugostiteljskim objektima i sl. u kojima se čišćenje obavlja u određenim rokovima prema prirodi posla i potrebama.

IV. NAČIN OBAVLJANJA DIMNJAČARSKE SLUŽBE

Članak 10.
(1) Ovlašteni dimnjačari iz članka 3. ove Odluke dužni su na poziv investitora ili nadzornog inženjera tijekom gradnje nadzirati radove na dimovodnom objektu, a po završetku radova izdati dimnjačarski nalaz o ispravnosti dimnjaka (atest), koji je potrebno priložiti uz tehničku dokumentaciju za tehnički pregled i priključenje na plinsku mrežu.
(2) Investitor radova iz prethodnog stavka kao i izvođač plinskih instalacija obvezni su prije puštanja u rad plinskih trošila i instalacija zatražiti od ovlaštenog dimnjačara dimnjačarski nalaz o ispravnosti dimovodnih objekata.
(3) Radi sprečavanja štetnih posljedica koje mogu nastati priključenjem novih trošila na postojeće dimovodne instalacije zabranjeno je priključenje novih trošila bez odobrenja ovlaštenog dimnjačara i pravne osobe za distribuciju plina ukoliko se dimnjak koristi za odvođenje dimnih plinova iz plinskih trošila.
(4) Korisnik usluge dužan je obavijestiti ovlaštenog dimnjačara o početku uporabe dimovodnog objekta koji nije bio upotrebljavan, ili je na već upotrebljavanom dimovodnom objektu izvršen određeni zahvat sa priključenjem uređaja za loženje, te za isti ishoditi pozitivni dimnjačarski nalaz (A-test), bez obzira na vrstu goriva.
(5) Korisnik usluge – vlasnik dimovodnog objekta, odgovoran je za posljedice koje mogu nastupiti neispunjavanjem obveze iz prethodnog stavka.
(6) Na zahtjev stranke u hitnim slučajevima radi sprečavanja štetnih posljedica dimnjačar mora reagirati odmah, a najkasnije u roku od 24 sata i obaviti sve potrebne radnje za sprečavanje štetnih posljedica. O obavljenim radnjama ovlašteni dimnjačar dužan je sastaviti zapisnik i presliku dostaviti Jedinstvenom upravnom odjelu Općine Orehovica i distributeru plina. 
(7) Dimnjačarski nalaz obavezno mora sadržavati sljedeće podatke:
- vrsta dimnjaka, materijal izvedbe dimnjaka, presjek dimnjaka, mjesto sabirnika čađe, ukupna visina dimnjaka, propusnost dimnjaka, visina ložišta, snaga trošila – projektna dokumentacija, dužina priključne cijevi ložišta, prostorija smještaja ložišta, volumen prostora ložišta, broj dimovodnih kanala, visina otvora za priključenje (od poda), visina od krova ili terase, gornja vratašca i pristup vrhu dimnjaka, djelotvorna visina dimnjaka, stanje unutarnje stjenke dimnjaka, vrsta goriva, broj lukova priključne cijevi, etaža priključka i provjetravanje prostorije smještaja trošila te obavezno kao prilog stručnom nalazu izvještaj-ispis prvog obavljenog kontrolnog mjerenja analize dimnih plinova.

Članak 11.
(1) Ovlašteni dimnjačar mora dimovodne sustave čistiti stručno i kvalitetno uz obveznu kontrolu produkata izgaranja.
(2) Štetu koju prouzroči kod čišćenja koja nastane nestručnim radom, dimnjačar je dužan nadoknaditi korisniku dimovodnog objekta.
(3) Dimnjačar mora ukloniti čađu koja kod čišćenja padne na dimovodne cijevi, prema potrebi, a najmanje jedanput godišnje kod redovite kontrole – servisa bojlera. 
(4) U dimovodnim objektima na koji su priključene peći s loženjem na kruta i tekuća goriva vrši se spaljivanje čađe po potrebi, sve u skladu sa pravilima struke uz poduzimanje sigurnosnih mjera a po potrebi uključiti i dežurstvo vatrogasca.

Članak 12.
(1) Ako ovlašteni dimnjačar utvrdi da na dimovodnim objektima postoje nedostaci, pisano će o tome obavijestiti vlasnika odnosno korisnika zgrade i pravnu osobu koja upravlja zgradom radi uklanjanja nedostataka u roku koji ne može biti duži od dva mjeseca te će o tome obavijestiti i Jedinstveni upravni odjel Općine Orehovica.
(2) Ako korisnik ne otkloni nedostatke u zadanom roku, a radi se o nedostacima na dimovodnom objektu na koji je priključeno plinsko ložište, Jedinstveni upravni odjel Općine Orehovica o uočenim nedostacima pisano će obavijestiti nadležno tijelo za zaštitu od požara i eksploziva i distributera plina radi poduzimanja mjera iz njihove nadležnosti.

Članak 13.
(1) Ovlašteni je dimnjačar dužan voditi komunalnu kontrolnu knjigu o čišćenju i kontroli dimovodnih objekata.
(2) Kontrolna knjiga vodi se za svaku zgradu posebno, odnosno za blok zgrada u dimnjačarskom području, a sadrži:
· oznaku zgrade - ulicu i kućni broj,
· ime i prezime vlasnika kuće, ime i prezime osobe ili naziv tijela koje upravlja zgradom,
· oznaku dimovodnih objekata koji se čiste,
· datum obavljanja dimnjačarskih poslova i nalaz,
· potpis područnog dimnjačara,
· potpis osoba pod alinejom 2. ovog stavka kao potvrdu obavljanih dimnjačarskih radova.

Članak 14.
(1) Uz kontrolnu knjigu ovlašteni je dimnjačar dužan voditi kartoteku dimovodnih objekata koji se obavezno čiste.
(2) Kartoni dimovodnih objekata sadrže:
· oznaku zgrade - ulicu i kućni broj,
· ime i prezime vlasnika kuće, ime i prezime osobe ili naziv tijela koje upravlja zgradom,
· broj i vrstu dimovodnih objekata sa shemom svih priključenih trošila po snazi,
· rokove čišćenja.

Članak 15.
(1) Obavezno se, jedanput godišnje čiste:
· vertikalno izvedeni ventilacijski kanali centralno smještenih pomoćnih prostorija s ugrađenim plinskim trošilom,
· dimovodi kondenzacijskih ložišta.

Članak 16.
(1) Dimovodni objekti obavezno se kontroliraju i čiste prema sljedećim rokovima:
· dimovodni objekti u stambenim i poslovnim zgradama te obiteljskim kućama koji su priključeni na kruto gorivo, a koriste se tijekom cijele godine, čiste se jednom mjesečno,
· dimovodni objekti (dimnjaci vertikala) iz prethodne alineje na koje su priključeni uređaji za loženje na plin čiste se jednom u tri mjeseca, a između dva čišćenja obavezno se kontroliraju. Priključne cijevi, spojni dimovodni kanali plinskih ložišta, čiste se jednom godišnje tijekom servisa plinskih uređaja temeljem poziva građana, za što dimnjačar ima pravo na posebnu naknadu u skladu sa cjenikom. 
· dimovodni objekti u stambenim zgradama te obiteljskim kućama, koji su priključeni na kruto ili tekuće gorivo, a koriste se samo u zimskom periodu čiste se jednom mjesečno u razdoblju od 01. listopada do 30. travnja,
· dimovodni objekti na koje su priključena trošila na plinovito gorivo čiste se tri puta u toku prije spomenutog razdoblja, a u međuvremenu kontroliraju (mjesečno jednom),
· peći centralnog grijanja priključene na zemni plin čiste se jednom u tri mjeseca u tijeku cijele godine odnosno u tijeku sezone grijanja ukoliko se ista ne koristi za pripremu tople sanitarne vode,
· peći centralnog grijanja priključene ne tekuće i kruto gorivo čiste se jednom mjesečno tijekom cijele godine odnosno u tijeku sezone grijanja ukoliko se ista ne koristi za pripremu tople sanitarne vode,
· dimnjaci, štednjaci, kotlovi za pripremu hrane u ugostiteljskim objektima, bolnicama i domovima, pekarski dimnjaci i tiglovi, peći i štednjacima slastičarnicama i slično čiste se jednom mjesečno,
· glatki dimnjaci LAF sustava i kanali zraka za izgaranje - jedanput godišnje (dimnjaci za trošila vrste C),
· dimnjaci u trgovačkim društvima (poduzećima), dimovodni kanali i kotlovi u trgovačkim društvima (poduzećima) čiste se jednom u tri mjeseca,
· dimnjaci od opeke na koja su priključena plinska ložišta - kontroliraju se u skladu sa stavkom drugim ovog članka.


Članak 17.
(1) Čišćenje automatiziranih ložišta, pri kojem su moguće opasnosti, područni dimnjačar ne može obaviti bez korisnikova pristanka.

Članak 18.
(1) Kontrola ložišta za izgaranje krutih, tekućih i plinovitih goriva provodi se u svrhu zaštite zraka od onečišćenja i zaštite od požara kontrolom ispravnosti rada ložišta, na temelju čega ovlašteni dimnjačar izdaje dimnjačarski nalaz (čiji je obrazac sastavni dio ove Odluke), s rokom važenja od dvije godine ukoliko ne dođe do promjena trošila, plinskih instalacija i preuređenja stambenog prostora (ugradnja alu ili plastične stolarije, napa i sl.), a prema pravilima struke u sljedećim rokovima:
· ložišta snage do 28 kW - jedanput u dvije godine,
· ložišta snage od 30 do 50 kW - jedanput godišnje,
· ložišta snage preko 50 kW - svakih tri mjeseca
· svi uređaji za loženje moraju imati mjerni otvor koji treba smjestiti na razmaku koji odgovara približno dvostrukom promjeru spojnog elementa, iza dimovodnog nastavka izmjenjivača topline ili uređaja za čišćenje dimnih plinova,
· korisnik uređaja za loženje treba izraditi mjerni otvor koji odgovara zahtjevima iz stavka 1. ovog članka,
· ugradnja mjernog otvora ne smije ugroziti korisnikovu sigurnost.


V. NAKNADA ZA DIMNJAČARSKE USLUGE

Članak 19.
(1) Cjenik dimnjačarskih usluga određuje isporučitelj dimnjačarskih usluga uz pribavljenu prethodnu suglasnost općinskog načelnika Općine Orehovica. 

Članak 20.
(1) Usluga koja nije evidentirana i ovjerena od korisnika ne smije se naplaćivati.
(2) Za dimnjačarske usluge obavljene na zahtjev korisnika ili vlasnika dimovodnog objekta izvan utvrđenih rokova i propisanog radnog vremena naknadu po cjeniku plaća tražilac usluge. 

VI. NADZOR NAD OBAVLJANJEM DIMNJAČARSKE SLUŽBE

Članak 21.
(1) Nadzor nad provedbom ove Odluke i izvršavanjem obveza iz ugovora o koncesiji, u dijelu iz nadležnosti Općine Orehovica, obavlja Jedinstveni upravni odjel Općine Orehovica.
(2) Inspekcijski nadzor u području zaštite od požara, zapaljivih tekućina i plinova te u drugim područjima obavljaju nadležna državna tijela u skladu s posebnim propisima.

Članak 22.
(1) U obavljanju nadzora iz članka 21. stavka 1. ove Odluke Jedinstveni upravni odjel ovlašten je:
· kontrolirati ispunjavanje obveza ovlaštenog dimnjačara propisanih ovom Odlukom i ugovorom o koncesiji,
· kontrolirati godišnji plan čišćenja i kontrole dimovodnih objekata, kontrolne knjige i kartoteku dimovodnih objekata,
· zatražiti od ovlaštenog dimnjačara podatke, dokumentaciju i izvješća potrebna za provedbu nadzora,
· zatražiti otklanjanje utvrđenih nepravilnosti u primjerenom roku te
· o utvrđenim nepravilnostima obavijestiti nadležno inspekcijsko ili drugo tijelo.
(2) Prekršajni postupak, izdavanje prekršajnog ili obaveznog prekršajnog naloga i naplata novčane kazne provode se sukladno Prekršajnom zakonu.

Članak 23.
(1) Jedinstveni upravni odjel vodi evidenciju o izdanim koncesijama i o radu ovlaštenog dimnjačara (o pritužbama korisnika usluga, o odlukama, o izrečenim kaznama i dr.).

VII. PREKRŠAJNE ODREDBE
Članak 24.
(1) Novčanom kaznom u iznosu od 60,00 do 1.320,00 eura kaznit će se za prekršaj pravna osoba ako:
· obavlja dimnjačarsku službu bez sklopljenog ugovora o koncesiji (članak 3. stavak 1. Odluke),
· obavlja dimnjačarsku službu na dimnjačarskom području za koje joj nije dana koncesija (članak 3. stavak 2. Odluke),
· prenese ugovor o koncesiji protivno članku 6. stavku 3. ove Odluke,
· ne izradi godišnji plan čišćenja i kontrole dimovodnih objekata ili ga ne dostavi Jedinstvenom upravnom odjelu Općine Orehovica (članak 7. stavak 1. Odluke),
· sprječava pristup mjestu za čišćenje dimovodnih objekata ili ometa obavljanje dimnjačarskih poslova (članak 8. stavak 1. Odluke),
· ne osigura slobodan pristup vratašcima dimovodnih objekata (članak 8. stavak 2. Odluke),
· ne omogući redovito čišćenje i kontrolu dimovodnih objekata (članak 9. stavak 1. Odluke),
· ne vodi kontrolnu knjigu o čišćenju i kontroli dimovodnih objekata (članak 13. Odluke) ili
· ne vodi kartoteku dimovodnih objekata koji se obvezno čiste (članak 14. Odluke).
(2) Za prekršaj iz stavka 1. ovoga članka kaznit će se odgovorna osoba u pravnoj osobi novčanom kaznom u iznosu od 10,00 do 260,00 eura.
(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom u iznosu od 30,00 do 660,00 eura.
(4) Za prekršaj iz stavka 1. ovoga članka kaznit će se fizička osoba novčanom kaznom u iznosu od 10,00 do 260,00 eura.

Članak 25.
(1) Novčanom kaznom u iznosu od 60,00 do 1.320,00 eura kaznit će se za prekršaj pravna osoba ako:
· kao investitor ili izvođač plinskih instalacija prije puštanja u rad plinskih trošila i instalacija ne zatraži dimnjačarski nalaz o ispravnosti dimovodnih objekata (članak 10. stavak 2. Odluke),
· priključi novo trošilo bez odobrenja ovlaštenog dimnjačara i pravne osobe za distribuciju plina kada se dimnjak koristi za odvođenje dimnih plinova iz plinskih trošila (članak 10. stavak 3. Odluke),
· ne obavijesti ovlaštenog dimnjačara o početku uporabe dimovodnog objekta ili o izvršenom zahvatu s priključenjem uređaja za loženje odnosno ne ishodi pozitivni dimnjačarski nalaz (članak 10. stavak 4. Odluke) ili
· ne ukloni utvrđene nedostatke u ostavljenom roku (članak 12. stavak 1. Odluke).
(2) Za prekršaj iz stavka 1. ovoga članka kaznit će se odgovorna osoba u pravnoj osobi novčanom kaznom u iznosu od 10,00 do 260,00 eura.
(3) Za prekršaj iz stavka 1. ovoga članka kaznit će se fizička osoba obrtnik i osoba koja obavlja drugu samostalnu djelatnost novčanom kaznom u iznosu od 30,00 do 660,00 eura.
(4) Za prekršaj iz stavka 1. ovoga članka kaznit će se fizička osoba novčanom kaznom u iznosu od 10,00 do 260,00 eura.
(5) Plaćanje novčane kazne ne oslobađa počinitelja obveze izvršenja radnje propisane ovom Odlukom.

Članak 26.
(1) Sastavni dio Odluke je priloženi „Dimnjačarski stručni nalaz“.

Članak 27.
(1) Ova Odluka stupa na snagu osmog dana od dana objave u „Službenom glasniku Međimurske županije“.
(2) Stupanjem na snagu ove Odluke prestaju važiti Odluka o dimnjačarskim poslovima na području Općine Orehovica (»Službeni glasnik Međimurske županije« broj 5/10) i Odluka o izmjenama i dopunama Odluke o dimnjačarskim poslovima na području Općine Orehovica (»Službeni glasnik Međimurske županije« broj 7/11).


OPĆINSKO VIJEĆE OPĆINE OREHOVICA

PREDSJEDNIK OPĆINSKOG VIJEĆA
       Zlatko Orsag
DIMNJAČARSKI STRUČNI NALAZ (atest)
o ispravnosti dimovodnih sustava
Prema članku 18. Odluke o obavljanju  dimnjačarskih poslova na području Općine Orehovica ovaj stručni nalaz vrijedi dvije godine  od dana pregleda
(ukoliko ne dođe do promjene trošila, plinskih instalacija i preuređenja stambenog prostora -ugradnje alu ili pvc stolarije, kuhinjskih napa i sl.)
	NOVI DIMNJAK
	
	BROJ NALAZA:

	POSTOJEĆI DIMNJAK
	
	DATUM PREGLEDA:

	KORISNIK
	
	

	MJESTO:
	ADRESA:

	ČIŠĆENJE
	KONTROLA
	KORISNIK PREGLED DOZVOLIO ILI NIJE 


Pregledom predmetnog dimnjaka utvrđuje se sljedeće činjenično stanje (zaokruži i upiši):
	Vrsta dimnjaka (zidani, montažni, limeni, šamotni ili..)
	
	Proizvođač dimnjaka (za nove)
Ili postojeći dimnjak
	

	Materijal dimnjaka, klasa prema HRN EN 1443
	
	Visina otvora za priključak od poda:
	m/

	Svijetli otvor dimnjaka AxB; ili promjer dimnjaka
	cm/
	Visina iznad krova ili terase
	m/

	Mjesto sabirnika čađe nalazi se:
	
	Gornja vratašca 
	ima        nema

	Pristup dimnjaku:
	Dobar, loš, nemoguć
	Stanje unutarnje cijevi dimnjaka:
	Dobro, 
Nije dobro

	Ukupna visina dimnjaka:
	m/
	Djelotvorna visina
	m/

	Propusnost dimnjaka
	
	Dužina priključne cijevi
	cm/

	Broj lukova priključne cijevi (dimnjače)
	
	Na kojoj etaži je priključak:
	

	Vrsta goriva:……………………
…………………………………..
…………………………………..
	Plin, lož ulje,
Drvo, ugljen,
Drugo…………
	Vrsta uređaja:………………...
………………………………..
………………………………..
	Plinski B
Plinski C
……………………

	Prostorija smještaja uređaja: 
	
	Volumen prostorije:
	m3

	Snaga uređaja priključenog na dimnjak 
	kW/
	Ukupna snaga priključenih uređaja na dimnjak
	kW

	Ukupni broj priključenih uređaja na dimnjak
	
	Rešetke za dovod zraka i spoj sa drugim prostorijama:
	Ima……………..
Čiste……………
Nema……………

	Stolarija u stanu-postojeća-nova-zamijenjena sa:
	ALU, PVC, 
……………….
	Ventilatori-kuhinjske nape, 
Zabranjuje se rad nape!
	Ima………………
Nema…………….


Na osnovu utvrđenih činjenica pregledom predmetnog dimnjaka, te izmjerom prisutnosti produkata izgaranja instaliranih trošila spojenih na dimnjak izdaje se DIMNJAČARSKI STRUČNI NALAZ, kojim se konstatira da je, 					DIMOVODNI SUSTAV     
    				ISPRAVAN	   /         NEISPRAVAN		
	
nedostaci  su …………….….……………………………………………………………………………………………….
rok za otklanjanje nedostataka je………dana, nakon kojeg roka će se izdati pozitivni nalaz za dimovodni sustav ako su nedostaci otklonjeni ili zatražiti od Jedinstvenog upravnog odjela Općine Orehovica odgovarajuće postupanje sukladno članku 12. ove Odluke. 
																	OVLAŠTENI DIMNJAČAR
	………………………………………………
OBRAZLOŽENJE
uz Prijedlog Odluke o obavljanju dimnjačarskih poslova na području Općine Orehovica
1. Pravna osnova
Pravna osnova za donošenje Odluke sadržana je u Zakonu o zaštiti od požara (»Narodne novine« broj 92/10 i 114/22), Zakonu o komunalnom gospodarstvu (»Narodne novine« broj 68/18, 110/18, 32/20 i 145/24), Prekršajnom zakonu (»Narodne novine« broj 107/07, 39/13, 157/13, 110/15, 70/17, 118/18, 114/22 i 86/26), Zakonu o zapaljivim tekućinama i plinovima (»Narodne novine« broj 108/95, 56/10 i 114/22), Zakonu o koncesijama (»Narodne novine« broj 69/17 i 107/20) te članku 16. Statuta Općine Orehovica (»Službeni glasnik Međimurske županije« broj 7/21 i 4/22). Dimnjačarski poslovi predstavljaju komunalnu djelatnost koja se može obavljati na temelju koncesije, a predstavničko tijelo jedinice lokalne samouprave ovlašteno je urediti način njihova obavljanja, prava i obveze isporučitelja i korisnika usluge, nadzor te prekršajne odredbe u zakonskim granicama.
2. Razlozi donošenja nove Odluke
Na području Općine Orehovica trenutačno su na snazi Odluka o dimnjačarskim poslovima na području Općine Orehovica (»Službeni glasnik Međimurske županije« broj 5/10) i Odluka o njezinim izmjenama i dopunama (»Službeni glasnik Međimurske županije« broj 7/11). Budući da su ti akti doneseni 2010. i 2011. godine, nakon njihova donošenja bitno je izmijenjen zakonodavni okvir komunalnog gospodarstva, koncesija i prekršajnog prava, a euro je postao službena valuta Republike Hrvatske. Radi pravne sigurnosti, preglednosti i lakše primjene svrsishodno je donijeti cjelovitu novu Odluku te istodobno staviti izvan snage oba postojeća akta.
3. Sadržaj i najvažnije promjene
Prijedlogom se cjelovito uređuju pojam i sadržaj dimnjačarske službe, obavljanje poslova na temelju koncesije, obveze ovlaštenog dimnjačara i korisnika, godišnji plan čišćenja i kontrole, način izdavanja dimnjačarskog stručnog nalaza, vođenje kontrolne knjige i kartoteke, rokovi čišćenja i kontrole, način određivanja cijene usluge, nadzor nad provedbom Odluke te prekršajna odgovornost. Obrazac dimnjačarskog stručnog nalaza ostaje sastavni dio Odluke.
U odnosu na dostavljeni predložak, odredbe o produljenju i prijenosu ugovora o koncesiji vezane su uz uvjete propisane zakonom kojim se uređuju koncesije, pri čemu je za prijenos potrebna prethodna pisana suglasnost Općinskog vijeća kao davatelja koncesije. Općinski nadzor ograničen je na provedbu Odluke i izvršavanje obveza iz ugovora o koncesiji, dok je inspekcijski nadzor ostavljen nadležnim državnim tijelima. Novčane kazne izražene su u eurima i određene unutar raspona dopuštenih Prekršajnim zakonom, a postupanje u prekršajnom postupku upućeno je na taj zakon. Ispravljena su i očito pogrešna unutarnja upućivanja te su naziv općine, upravnog tijela, statutarna osnova i završne odredbe prilagođeni Općini Orehovica.
4. Financijska sredstva i provedba
Donošenje Odluke samo po sebi ne zahtijeva osiguravanje dodatnih sredstava u Proračunu Općine Orehovica. Naknadu za obavljene dimnjačarske usluge korisnici plaćaju prema cjeniku isporučitelja usluge, na koji prethodnu suglasnost daje općinski načelnik. 

